TFD มั่นใจปีนี้เทิร์นอะราวด์ ปักธงรายได้แตะ 4 พันลบ.
TFD มั่นใจปีนี้เทิร์นอะราวด์ ปักธงรายได้แตะ 4 พันลบ. แย้มกลุ่มโลจิสติกส์รายใหญ่-กลุ่มผู้ผลิตยานยนต์ ดอดซื้อที่ดินล็อตใหญ่ หวังตั้งฐานการผลิต พร้อมคาดโครงการ “The Harbour View Residence” ก่อสร้างแล้วเสร็จปีนี้หวังหนุนฐานแกร่ง
3 พ.ค. 2560

นายอภิชัย เตชะอุบล รองประธานกรรมการและประธานกรรมการบริหาร บริษัท ไทยพัฒนาโรงงานอุตสาหกรรม จำกัด (มหาชน) หรือ TFD ผู้ประกอบธุรกิจพัฒนาอสังหาริมทรัพย์ เปิดเผยว่า บริษัทมั่นใจปีนี้เป็นปีแห่งการเทิร์นอะราวด์ โดยบริษัทตั้งเป้ารายได้ไว้ที่ 4 พันล้านบาท เนื่องจากทุกธุรกิจมีแนวโน้มการเติบโตที่ดี
โดยปัจจุบันอยู่ระหว่างรอผลผ่านการพิจารณาด้านสิ่งแวดล้อม (EIA) ของพื้นที่ในเขตนิคมอุตสาหกรรมทีเอฟดี เฟส 2 อำเภอบางปะกง จังหวัดฉะเชิงเทรา จำนวน 800 ไร่ คาดจะได้รับการอนุมัติภายในเร็วๆ นี้ รวมถึงบริษัทมีแผนที่จะทยอยขอ EIA ในพื้นที่โซนที่เหลือจากพื้นที่ทั้งหมด 2.5 พันไร่ มูลค่ารวม 2.25 หมื่นล้านบาท
ทั้งนี้ ปัจจุบันเริ่มมีกลุ่มนักลงทุนในอุตสาหกรรมโลจิสติกส์รายใหญ่, กลุ่มยานยนต์ และกลุ่มเทรดดิ้งเข้ามาเจรจาขอสำรวจที่ดิน เพื่อจัดตั้งโรงงาน ในเขตนิคมฯทีเอฟดี เฟส 2 แล้ว ซึ่งนิคมฯ ทีเอฟดี เฟส 2 ตั้งอยู่ในโซนแผนงานพัฒนาระเบียงเศรษฐกิจภาคตะวันออก (Eastern Economic Corridor Development: EEC) ของภาครัฐบาล เรียกได้ว่าเป็นเขตยุทธศาสตร์สำคัญของประเทศ  ทำให้มั่นใจว่าปี 2560 บริษัทฯ จะมียอดขายที่ดิน 200 ไร่ตามเป้า
สำหรับ “บริษัท โทเทิล อินดัสเตรียล เซอร์วิสเซส จำกัด หรือ TISCOM” ซึ่งเป็นบริษัทย่อยที่ TFD ถือหุ้นในสัดส่วน 100% ประกอบธุรกิจโรงงานสำเร็จรูปและคลังสินค้าให้เช่านั้น ยอดการเช่าเติบโตได้ดี  ซึ่ง TISCOM มีโรงงานสำเร็จรูปและคลังสินค้าให้เช่า 3 โครงการ คือ “โครงการ Green Park 1” ตั้งอยู่ในนิคมทีเอฟดี เฟส 2 จำนวน 8 โรง ขนาด 57,000 ตารางเมตร มูลค่า 2 พันล้าบาท  ปัจจุบันมีผู้เช่าแล้ว25%
ส่วน “โครงการ Green Park 2” (บางเสาธง) ขนาด 16,400 ตารางเมตร อยู่บนถนนบางนา-ตราด กม.22 มูลค่า 600ล้านบาท  และ “โครงการ Green Park 3” (บางเสาธง) ขนาด 23,000 ตารางเมตร มูลค่า 800 ล้านบาท
ทั้งนี้ TISCOM ยังมีโรงงานและคลังสินค้าให้เช่าในประเทศอังกฤษอีก 2 แห่ง ซึ่งมีผู้เช่าระยะยาวเต็ม 100% ให้อัตราผลตอบแทน (IRR)สูงเฉลี่ย 12-13% โดยแห่งแรกที่ Bognor Regis-West Sussex จำนวนอาคาร 4 หลัง พื้นที่ 27,628 ตรม. ห่างจากลอนดอนไปทางใต้ประมาณ 120 กิโลเมตร ผู้เช่า คือ John Willey &amp;Sons Ltd. ค่าเช่าเฉลี่ย 92.65 ล้านบาทต่อปี ให้ IRR สูง 12.94%
ส่วนแห่งที่ 2 Beatson Clark Distribution Centre Barnsley-Oaks Laneจำนวนอาคาร 2 หลัง พื้นที่ 15,816 ตรม. ห่างจากลอนดอนไปทางเหนือประมาณ 288 กิโลเมตร ผู้เช่า คือ Beatson Clark Ltd. ค่าเช่าเฉลี่ย 37.05 ล้านบาทต่อปี ให้ IRR สูง 12.94%
ขณะนี้บริษัทได้รับความเห็นชอบจาก ก.ล.ต. ในการจัดตั้งกองทรัสต์ เพื่อการลงทุนในอสังหาริมทรัพย์(REIT)  โดยบริษัทจะนำทรัพย์สินของ TISCOM  ประเภทโรงงานอุตสาหกรรมของบริษัท จำนวน  12  โรงงาน ขายเข้ากอง REIT โดยตั้งเป้าหมายกอง REIT ไว้ที่ 1-1.2 พันล้านบาท
ด้าน “ธุรกิจอสังหาฯ” ที่ดำเนินผ่านบริษัทย่อย “บริษัท คราวน์ ดีเวลลอปเม้นท์ จำกัด” มีการขายโครงการคอนโดมิเนียม ภายใต้ชื่อ “The Harbour View Residence”แบบยกตึก ให้กลุ่มทุนไต้หวัน “Blue ocean  realty Group (Taiwan)” มูลค่ารวม 1.66 พันล้านบาท  โดยคาดก่อสร้างแล้วเสร็จ พร้อมโอนภายในปี 2560
สำหรับอาคารให้เช่า 2 โครงการ อาทิ  “อาคาร เอส จี ทาวเวอร์” ซอยมหาดเล็กหลวง 3 ถนนราชดำริ มีพื้นที่รวม 30,752.00 ตารางเมตร ล่าสุดพื้นที่ปล่อยเช่าเต็ม 100% และ “อาคาร เดอะ มิลเลนเนีย (อาคาร เอส จี ทาวเวอร์ 2)” ถนนหลังสวน มีพื้นที่รวม  29,700.00 ตารางเมตร ล่าสุดมีพื้นที่ปล่อยเช่าแล้ว 80% โดยทยอยรับรู้รายได้ต่อเนื่อง